Dávid Ǹtondôbə a nə́ m̀fyɛ wáma ai akodé dáma, zá énye mayi mbáda ? Ǹtondôbə a nə ma m̀fim ásɔbɔ́ yā ényiŋ dzama, zá mǎyi kɔ̌n wɔ̄ŋ ? 2Ngə́ bod mə́tóm bádzuluman ai ma nə́ bâzu lalǐ miǹson myáma, bɔ́bə́bēn, miǹzízíŋ myáma ai ébá bálúman ai ma, ḿbɔ̄ bátəg, bə́ ngaku á sí. 3Tɔ ǹkán bítá wâzu ma tə́bə́ ósū, ǹnə́m təge ma kɔ̌n wɔ̄ŋ, tɔ bitá ḿbyā byátólan ai ma, manyie afidí. 4Ńgúmā dzóm yā mādzai Ǹtondôbə, é dzóm mādzə́ŋ, é nə hə nâ mə́ tɔ̄bɔ́ á ndá Ńtondôbə, á mə̄lú mə́sə̄ yā ényiŋ dzáma, mə́ fɔ̄mbɔ abəŋ Ńtondôbə mə baala tə́mpɛl woé. 5Amú a nɛd ma asɔbɔ́ êbə̌m dzíé ámǒs ámalá; a sɔli ma á ndímba yǎ ébə̌m dzíé étē, a tə́le ma á ńkōm á yōb. 6Ábōg dī, ǹló wáma wátə̄bə̄ tə́tə̄lə́ á yób, ó daŋa á mīńzízíŋ yā myáboman ma á nyɔ́l. Ńdɔ̄ á māzu túnī mə̄túnuŋǎ miǹtag êbə̌m dzíé, mayǐ fə yiǎ Sáləmen ású Ńtondôbə. 7Ǎ Ńtondôbə, vógólo kíŋ ǹtad wáma ! Kudú ma ngɔ́l, ó yālán ma ! 8Matsog ebúg dzóe: "Dzə́ŋán asú dáma !" Madzə́ŋ ásū dóe ǎ Ńtondôbə. 9Tə wasɔli ma ású dóe ! Tə watə́le etúgā dzóē á ḿfə̄ŋ ai olún ! Wǎ ó nə̄ ńka wáma, o bə́ malíg, tə wadzoge ma, ǎ Zāmbá ńkode wáma. 10Tadá bân naná bə́ ngádzoge ma, Ńtondôbə a nɔŋ ma. 11Lə́dége ma, ǎ Ńtondôbə, zěn dzoe, ńdɔ̄ fə wulúgu ai ma á ḿbəmbə ǹdzɔ́ŋ tɔ anə́ ábuí bod lámɔ́n mā. 12Tə wavə́ mā á zám ébá bálúman ai ma, amú bəbɔɔlɔ̌ miǹnǎl bə́ tə́bə́ á sí ású dáma ai abuí áyɔ́g ânyu.13Mə nə ai ndi nə́ mayi yén mim̀bəmbə mí mam mí Ńtondôbə á ńnǎm bənyiŋ. 14Yǎnga Ǹtondôbə; tɔbɔ́gɔ ngul nɔŋɔ́ ázombo; yǎnga Ǹtondôbə.